Návrh smernice
na postup delegácie Slovenskej republiky 
na 34. zasadnutí konferencie Organizácie Spojených národov pre výživu a poľnohospodárstvo – FAO 
v Ríme, v Talianskej republike 17. – 24. novembra 2007

	Slovenská republika sa zúčastní 34. zasadnutia konferencie Organizácie Spojených národov pre výživu a poľnohospodárstvo – FAO ako riadny člen organizácie FAO a Európskej únie.
	Počas rokovania konferencie podľa zmluvy o Európskej únii a členstva ES vo FAO sa predpokladá, že delegácie 27 členských krajín Európskej únie a Európskeho spoločenstva (ďalej 27 ČK EÚ a ES) budú vystupovať podľa dohodnutých kompetencií (národné, zmiešané a ES), ktoré smerujú k záujmom a zvýšeniu spoločného významu 27 ČK EÚ a ES a ich vplyvu na celosvetový program FAO.
Delegácia Slovenskej republiky akceptujúc spoločné kompetencie 27 ČK EÚ a ES na 34. zasadnutí konferencie Organizácie Spojených národov pre výživu a poľnohospodárstvo bude mať v centre záujmu a sledovať tieto ciele: 
 
1.	Vyjadriť stanovisko o postojoch Slovenskej republiky k realizácii programu práce a mandátu FAO, reformám, nezávislému externému hodnoteniu FAO a budúcej spolupráci SR s FAO – tieto postoje vyjadriť vo vystúpení vedúceho delegácie SR.

2.	Zaujať stanovisko k realizácii programu FAO v rokoch 2006 – 2007 vrátane správy FAO zameranej na hodnotenie činnosti v roku 2007.

3.	V návrhu programu práce a rozpočtu generálneho riaditeľa FAO na roky 2008 – 2009 podporiť smerovanie k posilneniu postupu v riešení hladu, podvýživy a implementácie Miléniových rozvojových cieľov vo svete, regiónoch (najmä v Afrike, Latinskej Amerike a Karibskej oblasti) a posilnenie spolupráce v subregióne strednej a východnej Európy. Podľa odporúčaní a záverov z koordinačných porád pri Rade EÚ pre FAO prihliadať a podporovať spoločné postoje 27 členských krajín EÚ a ES najmä v nosných hlavných programoch, podprogramoch, postupe prijatia a implementácie výsledkov nezávislého hodnotenia FAO, ako aj v ďalších aktivitách FAO.
 
4.	Podporovať návrhy a odporúčania, ktoré smerujú ku konkrétnej realizácii dvojročného programu FAO a vytváraniu zázemia pre efektívne využívanie zdrojov v prospech strategických aktivít.
 
5.	Pokračovať v podpore spolupráce v návrhoch a reformách, ktoré prispejú k urýchleniu krokov v implementácii záväzkov Akčného plánu Svetového potravinového samitu.
 
6.	Oceniť význam technickej spolupráce FAO so SR, ako aj výsledky spolupráce v rámci spoločných medzinárodných partnerstiev FAO. Rozvíjať ďalej kontakty pre získavanie informácií pre zapojenie slovenských odborníkov, inštitúcií v hlavných programoch FAO, projektoch aktívnej rozvojovej pomoci a ich uplatnenia na riadiacich a odborných postoch v organizácii.
 
7.	Deklarovať členstvo Slovenskej republiky v otvorených výboroch Rady FAO (pre lesníctvo, rybárstvo, koordináciu programu vo výžive a poľnohospodárstve, komoditné problémy a svetovú potravinovú bezpečnosť) na roky 2008 – 2009. 
 
8.	Postupovať podľa medzinárodno-politických záujmov Slovenskej republiky v súlade s Koncepciou zahraničnej politiky SR pri voľbe nezávislého predsedu Rady FAO a pri voľbe členov Rady FAO.
 
9.	Zabezpečiť aktívne zastupovanie Slovenskej republiky a účasť na práci na plenárnom zasadnutí, v pracovných komisiách, skupinách a prispieť odborným vystúpením k panelovej diskusii na vysokej úrovni v problematike lesníctva v programe 34. konferencie FAO a spoluprácu na koordinačných poradách 27 ČK EÚ a ES.